KOMISIJOS REGLAMENTAS (EB) Nr. 373/2007
2007 m. balandžio 2 d.
iš dalies keičiantis ir pataisantis Reglamentą (EB) Nr. 795/2004, nustatantį išsamias bendrosios išmokos schemos, pateiktos Tarybos reglamente (EB) Nr. 1782/2003, įgyvendinimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1782/2003, nustatantį bendrąsias tiesioginės paramos schemų pagal bendrą žemės ūkio politiką taisykles ir nustatantį tam tikras paramos schemas ūkininkams bei iš dalies keičiantį reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001 (1), ypač į jo 60 straipsnio 2 dalies antrą sakinį ir 145 straipsnio c bei d punktus,
kadangi:
(1)
Komisijos reglamentu (EB) Nr. 795/2004 (2) nustatomos nuo 2005 m. taikytinos bendrosios išmokos schemos įgyvendinimo taisyklės. Atsižvelgiant į šios schemos administracinio įgyvendinimo ir veiklos vykdymo valstybėse narėse patirtį, tam tikrais aspektais būtinos papildomos išsamios taisyklės, o kitais aspektais reikia patikslinti ir pritaikyti jau galiojančias taisykles.
(2)
Cukranendrės žemės plote auginamos penkerius metus ar ilgiau, nuimant ne vieną jų derlių, todėl jos galėtų būti laikomos daugiametėmis kultūromis. Pagal Reglamento (EB) Nr. 1782/2003 44 straipsnio 2 dalį daugiamečių kultūrų plotai paprastai neatitinka reikalavimų, taikomų norintiems įgyti teises į išmokas. Tačiau Reglamento (EB) Nr. 795/2004 3b straipsnio 2 dalyje numatyta, kad daugiametės kultūros gali atitikti bendrosios išmokos schemos reikalavimus, jei atitinkamam plotui taikoma paraiška gauti pagalbą už energetinius augalus, numatytus Reglamento (EB) Nr. 1782/2003 88 straipsnyje.
(3)
Reglamente (EB) Nr. 1782/2003 su pakeitimais, padarytais Tarybos reglamentu (EB) Nr. 319/2006 (3), yra nustatytos nuo gamybos apimčių atsietos paramos taisyklės ir numatytas paramos už cukrinius runkelius, cukranendres ir cikorijas integravimas į bendrosios išmokos schemą. Todėl turėtų būti laikoma, kad šių kultūrų plotai atitinka reikalavimus, ir nereikalaujama pateikti paraišką pagal energetinių augalų schemą. Tikslinga cukranendrių neįtraukti į Reglamento (EB) Nr. 795/2004 2 straipsnyje pateiktą daugiamečių kultūrų apibrėžimą, įtraukiant jas į kultūrų, kurios Reglamento (EB) Nr. 1782/2003 III dalyje priskiriamos daugiametėms kultūroms, sąrašą.
(4)
Pagal Reglamento (EB) Nr. 1782/2003 52 straipsnį nuo 2007 m. sausio 1 d. nepluoštines kanapes bus leidžiama auginti, atitinkamam žemės plotui taikant bendrosios išmokos schemą. Išmokos turėtų būti suteikiamos atsižvelgiant į tam tikrų rūšių patvirtintų sėklų panaudojimą. Todėl reikėtų atitinkamai pritaikyti Reglamento (EB) Nr. 795/2004 29 straipsnį.
(5)
Reglamento (EB) Nr. 795/2004 30 straipsnio 5 dalies, kuria nustatomi valstybių narių įpareigojimai imtis Reglamento (EB) Nr. 1782/2003 29 straipsnio taikymui būtinų priemonių tais atvejais, kai gamintojai, už dalį metų pateikdami neįprastai mažus gyvulių vienetų (GV) skaičius, dirbtinai patenkina minimalios žemės ūkio veiklos reikalavimus, tekste padaryta klaida. Šis įpareigojimas turėtų būti taikomas neįprastai dideliems galvijų vienetų skaičiams. Todėl pirmiau pateikta nuostata turėtų būti ištaisyta.
(6)
Remiantis atitinkamų valstybių narių Komisijai pateiktais duomenimis, Reglamento (EB) Nr. 795/2004 II priede nustatytas hektarų skaičiaus vidurkis, minimas Reglamento (EB) Nr. 1782/2003 60 straipsnio 2 dalyje. Malta ir Slovėnija perdavė atitinkamus duomenis. Todėl ir šioms valstybėms narėms tikslinga nustatyti hektarų skaičių.
(7)
Kadangi parama už cukrinius runkelius, cukranendres ir cikorijas į bendrosios išmokos schemą integruojama nuo 2006 m. sausio 1 d., tikslinga numatyti, kad iš dalies pakeista nuostata dėl cukranendrių plotų atitikimo bendrosios išmokos schemos reikalavimams būtų taikoma nuo tos datos atgaline data.
(8)
Kadangi Reglamentu (EB) Nr. 795/2004 nuo 2005 m. sausio 1 d. nustatomos bendrosios išmokos schemos įgyvendinimo taisyklės, 30 straipsnio 5 dalies pataisymas turėtų būti taikomas nuo minėtos datos.
(9)
Todėl Reglamentą (EB) Nr. 795/2004 reikėtų atitinkamai iš dalies pakeisti ir pataisyti.
(10)
Šiame reglamente numatytos priemonės atitinka Tiesioginių išmokų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 795/2004 iš dalies keičiamas taip:
1)
lentelės 2 straipsnio d punkte įrašoma tokia eilutė:
„1212 99 20
cukranendrės“
2)
29 straipsnio antras sakinys pakeičiamas taip:
„Sėkla sertifikuojama pagal Tarybos direktyvą 2002/57/EB (4), ypač jos 12 straipsnį.
3)
30 straipsnio 5 dalis pakeičiama taip:
„5. Valstybės narės imasi Reglamento (EB) Nr. 1782/2003 29 straipsnio taikymui būtinų priemonių tais atvejais, kai gamintojai, už dalį metų pateikdami neįprastai didelius GV skaičius, dirbtinai įvykdo minimalios žemės ūkio veiklos reikalavimus.“;
4)
II priedas keičiamas šio reglamento priedu.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
1 straipsnio 1 punktas taikomas nuo 2006 m. sausio 1 d.
1 straipsnio 2 punktas taikomas nuo 2007 m. sausio 1 d.
1 straipsnio 3 punktas taikomas nuo 2005 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. balandžio 2 d.